b'\n_START_ARTICLE_\nDra\xc5\xbeen Marovi\xc4\x87\n_START_SECTION_\n\xc5\xbdivotopis\n_START_PARAGRAPH_\nDra\xc5\xbeen Marovi\xc4\x87 ro\xc4\x91en je u Splitu, 1938. godine. Klasi\xc4\x8dnu gimnaziju zavr\xc5\xa1io je u rodnom Splitu. Studirao je engleski i talijanski na Filozofskom fakultetu u Zagrebu, a privatno \xc5\xa1panjolski, francuski i ruski. Nakon zavr\xc5\xa1etka studija  magistrirao je iz ameri\xc4\x8dke knji\xc5\xbeevnosti. \xc5\xa0ah je nau\xc4\x8dio igrati od oca kao dje\xc4\x8dak, ali mu je ozbiljnije pristupio tek u dobi od 15 godina. Igrom slu\xc4\x8daja nai\xc5\xa1ao je  na prostorije \xc5\xa1ahovskog kluba \'Mornar\' na splitskoj Rivi i ostao privr\xc5\xbeen kraljevskoj igri cijeli \xc5\xbeivot.\n_START_SECTION_\n\xc5\xa0portska karijera\n_START_PARAGRAPH_\nDolaskom na studij nastupao je za zagreba\xc4\x8dke klubove \'Mladost\' i \'Zagreb\', s kojima je vi\xc5\xa1e puta osvajao prvenstvo dr\xc5\xbeave i kup. Nacionalnim majstorom postao je na \xc5\xa1ampionatu 1961., me\xc4\x91unarodnim majstorom 1965., a velemajstorom 1975. godine.  _NEWLINE_U \xc5\xa1ahovskoj areni probijao se preko poluzavr\xc5\xa1nica i \xc5\xa1ampionata dr\xc5\xbeave 1961.-1963., kao i pobjedama na majstorskim turnirima poput Hastingsa, Beverwijka, Amsterdama, Malage, Barcelone i inih, koje su otvarale vrata velemajstorskih turnira. Uspje\xc5\xa1no je igrao u Hastingsu 1962. (4. iza Kotova, Smislova i Gligori\xc4\x87a), Zagrebu 1964. (dioba 2. iza Szaba), u Zagrebu 1965. ( 2,5 boda vi\xc5\xa1e od norme za IM), Malagi 1968. (1. s Ivkovom), u Zagrebu 1971. ( 1. s Mini\xc4\x87em) i 1972. ( dioba 2. iza Steina), Virovitici 1978. (1. sa Smejkalom), Malagi 1981. (dioba 2. iza Talja) te Saint-Maximu 1982. godine (1.). Mo\xc5\xbeda se ipak najvi\xc5\xa1e istaknuo u visokoj profesionalnoj konkurenciji velikih turnira: u Dortmundu 1973. i Tallinu 1975. godine, a posebice u Skoplju 1970. i \'Turniru IBM-a\' u Amsterdamu 1973. godine._NEWLINE_Od 1961. do 1975. godine, kao igra\xc4\x8d ili sekundant (analiti\xc4\x8dar), Marovi\xc4\x87 je bio \xc4\x8dlan dr\xc5\xbeavnih reprezentacija koje su sedam puta osvojile srebrnu medalju: na prvenstvima Europe u Oberhauzenu 1961., Hamburgu 1965. i Bathu 1973. godine, studentskim olimpijadama u Marijanskim Laznima 1962. i Budvi 1963. godine, te olimpijadama u Luganu 1968. i Nici 1974. godine. _NEWLINE_Na osobnoj razini mo\xc5\xbee se posebice pohvaliti pobjedama protiv dva biv\xc5\xa1a svjetska prvaka, Petrosjana u Amsterdamu 1973. i Spaskoga u Talinnu 1975., zatim kandidata za prvaka svijeta: Gligori\xc4\x87a (Zagreb 1965.), Kotova (Amsterdam 1968.), Ivkova i Timmana (Banjaluka 1974.), Kor\xc4\x8dnoja (Linares 1979.), te niza nacionalnih prvaka 60-tih i 70-tih godina \xe2\x80\x93 Bobocova (Bugarska), Pomara (\xc5\xa0panjolska), Anderssona (\xc5\xa0vedska), Donnera (Nizozemska), Neija (Estonija), Matanovi\xc4\x87a i Ljubojevi\xc4\x87a (Jugoslavija) Smejkala (\xc4\x8cehoslova\xc4\x8dka), Csoma i Adorjana (Ma\xc4\x91arska), Ciociltee (Rumunjska), Alexandera (Engleska) i inih._NEWLINE_Nakon \xc5\xa1to je tzv. Elo-rating uveden po\xc4\x8detkom sedamdesetih godina najvi\xc5\xa1i rating od 2490 ( s vrhuncem od 2505) bodova ostvario je 1974./75. (tada 92. mjesto na svjetskoj ljestvici), a najni\xc5\xbei, od 2445 bodova, nakon zadnjeg nastupa u Torontu 1990. godine.\n_START_SECTION_\nTrener i spisatelj\n_START_PARAGRAPH_\nPovukav\xc5\xa1i se iz natjecanja, na olimpijadama osamdesetih godina bio je izbornik i trener: 1982. \xc5\xbeenske ekipe Jugoslavije u Luzernu, dok je u Solunu 1984. i 1988.godine, Dubaiju 1986. te Novom Sadu 1990. godine vodio mom\xc4\x8dad Ujedinjenih Arapskih Emirata. Devedesetih godina bio je izbornik i trener hrvatske nacionalne mom\xc4\x8dadi na prvenstvima Europe u Debrecinu 1992. i Puli 1997. godine (oba puta na diobi 5. mjesta), te olimpijadama u Manili 1992. (5.), Moskvi 1994., Erevanu 1996. i Mom\xc4\x8dadskom prvenstvu svijeta u Luzernu 1997. godine (6.)._NEWLINE_\'_NEWLINE_Veliki dio \xc5\xa1ahovske karijere Marovi\xc4\x87 je posvetio spisateljskom radu. Urednikom \xc5\xa0ahovskog glasnika imenovan je 1967. godine i na tom mjestu uredio 30 godi\xc5\xa1ta toga \xc4\x8dasopisa. U tom razdoblju komentirao je i velika \xc5\xa1ahovska natjecanja u tada popularnoj "polno\xc4\x87noj" emisiji \xc5\xa1portskog programa HRT-a._NEWLINE_Autorom je ili suautorom 31 djela na razli\xc4\x8dite \xc5\xa1ahovske teme, koja su do\xc5\xbeivjela vi\xc5\xa1e od 70 izdanja, od \xc4\x8dega 16 na stranim jezicima (ponajvi\xc5\xa1e na engleskom, ali i na talijanskom, \xc5\xa1panjolskom i njema\xc4\x8dkom jeziku). Na hrvatskom jeziku osobit uspjeh me\xc4\x91u \xc4\x8ditateljima do\xc5\xbeivjele su Zatvorene igre, u suradnji s Idrizom Su\xc5\xa1i\xc4\x87em, objavljene u 4 izdanja, a na stranim  jezicima Play the King\'s  Indian (Pergamon Press, Oxford 1984.), Understanding Pawn Play in Chess i Dynamic Pawn Play in Chess (\'Gambit Publications\', London 2000. i 2001.). S engleskoga na hrvatski jezik preveo je \xc5\xa0ahovsku enciklopediju britanskog pisca Harryja Golombeka, a s hrvatskog na strane jezike vi\xc5\xa1e vlastitih djela. \xc4\x8cetiri djela  u izdanju \'Gambita\' u originalu je napisao i objavio na engleskom jeziku, a dva od njih potom su prevedena na njema\xc4\x8dki i \xc5\xa1panjolski jezik._NEWLINE_Marovi\xc4\x87 je povremeno pripremao istaknute mlade igra\xc4\x8de, posebice za omladinska prvenstva svijeta i osvajanje naslova FIDE, me\xc4\x91u njima Bojana Kurajicu, prvaka iz Barcelone 1965. godine, Saeeda Saeeda iz Dubaija, osvaja\xc4\x8da bron\xc4\x8dane medalje u Belfortu 1983. godine, Al-Modiakhija iz Katara, prvog arapskog velemajstora, Hrvoja Stevi\xc4\x87a, prvaka do 16 godina 1995. godine te Dragana Kosi\xc4\x87a, sudionika \xc5\xa1ampionata u Adelaidu 1989. godine, koji su obojica ubrzo postali velemajstori. U nizu godina vi\xc5\xa1e puta je trenirao i vi\xc5\xa1egodi\xc5\xa1nje prvakinje Hrvatske, Tanju Belamari\xc4\x87 i Vlastu Ma\xc4\x8dek, te prvakinju Slovenije Janu Krivec._NEWLINE_Za mandata dra Euwea, imenovan je \xc4\x8dlanom Kvalifikacijske komisije FIDE i u tom svojstvu sudjelovao u njezinom radu, posebice na kongresima sedamdesetih godina u Haifi, Buenos Airesu i La Valetti. Bio je \xc4\x8dlanom i ad hoc komisija koje su se bavile uvo\xc4\x91enjem rejtinga i sustavom borbe za \xc5\xa1ahovsku krunu nakon nasilne detronizacije Roberta Fischera.'